b"\n_START_ARTICLE_\nClub B\xc3\xa0squet Sant Josep (Badalona)\n_START_SECTION_\nHist\xc3\xb2ria\n_START_PARAGRAPH_\nEl Sant Josep va ser fundat l'any 1939 com a Centre Parroquial de San Jos\xc3\xa9, i va competir els primers anys al Campionat de Catalunya. Debut\xc3\xa0 a la Lliga Catalana l\xe2\x80\x99any 1942, en la qual an\xc3\xa0 ascendint de categoria fins que la temporada 1945-46 arrib\xc3\xa0 a primera divisi\xc3\xb3 del campionat catal\xc3\xa0. Participava tamb\xc3\xa9 en diferents competicions nacionals com la Copa General Orgaz o la Copa Hern\xc3\xa1n, competicions de prestigi a l'\xc3\xa8poca. Va ser subcampi\xc3\xb3 del Campionat de Catalunya la temporada 51-52._NEWLINE_A la temporada 67-68, el San Jos\xc3\xa9-Irpen es proclama campi\xc3\xb3 de la segona divisi\xc3\xb3 espanyola, i ascendeixen per primera vegada en la hist\xc3\xb2ria a la primera categoria del b\xc3\xa0squet nacional. La plantilla que logra l'ascens era formada per Gombau, Sunyol, Corbet\xc3\xb3, Canal, Cl\xc3\xbaa, Badet, Arenas, Baturore, Estap\xc3\xa9, Vaquer i Valbuena, sent Brunet l'entrenador. La temporada seg\xc3\xbcent, la primera a la m\xc3\xa0xima categoria, s'acaba en 9a posici\xc3\xb3, jugant una promoci\xc3\xb3 de descens que es va guanyar contra l'UDR Pineda, a doble partit. En aquesta primera temporada destac\xc3\xa0 l\xe2\x80\x99aportaci\xc3\xb3 del primer jugador estranger de l\xe2\x80\x99entitat, el nord-americ\xc3\xa0 Charles Thomas, que fou el m\xc3\xa0xim anotador i rebotador de la lliga. Compart\xc3\xad el pavell\xc3\xb3 de la Plana amb el Joventut de Badalona i la temporada seg\xc3\xbcent inaugur\xc3\xa0 un nou pavell\xc3\xb3.  A la temporada 1973-74 l'equip es queda sense el patrocini comercial d'Irpen i ha de renunciar a la 1a Categoria._NEWLINE_L'any 2013 va passar per una greu crisi econ\xc3\xb2mica que va estar a punt de for\xc3\xa7ar la seva desaparici\xc3\xb3. Actualment alterna la lliga EBA amb la Copa Catalunya.\n_START_SECTION_\nJugadors i entrenadors destacats\n_START_PARAGRAPH_\nAl llarg de totes aquestes temporades, diversos jugadors de renom han jugat en les diferents categories del club badalon\xc3\xad: Carles Marco, Iv\xc3\xa1n Corrales, Marc Blanch, Joffre Lleal, C\xc3\xa9sar Sanmart\xc3\xadn, \xc3\x93scar Yebra, Dani Garc\xc3\xada, Albert Oliver, \xc3\x81lex Mumbr\xc3\xba, Jordi Lloren\xc3\xa7, Sergi Vidal, Roger Grimau, Alfonso Albert, Xavi Puyada, Salva Camps, Souley Drame, Josep Pacreu, Albert Roma o Carles Ruf._NEWLINE_Tamb\xc3\xa9 cal destacar el paper d'entrenadors destacats que han estat vinculats amb el Sant Josep, com \xc3\xa9s el cas d'Alfred Julbe, Trif\xc3\xb3n Poch, Edu Torres, Pedro Mart\xc3\xadnez, Agust\xc3\xad Julbe, Josep Maria Izquierdo, Moncho Monsalve, Juan Llaneza o Miquel Nolis."